Eurovision Song Contest 2007
Eurovision Song Contest 2007 var den 52. utgaven av Eurovision Song Contest, EBUs årlige sangkonkurranse for organisasjonens medlemsland. Konkurransen ble arrangert i Hartwall Arena i Finlands hovedstad Helsingfors. Arrangør var kringkasteren Yle, og dette var første gang Finland arrangerte Eurovision Song Contest – etter at gruppen Lordi og sangen «Hard Rock Hallelujah» vant konkurransen året før. Programledere var Jaana Pelkonen og Mikko Leppilampi. Rekordmange 42 land deltok i konkurransen, og som årene før besto konkurransen av en semifinale torsdag 10. mai, og en finale lørdag 12. mai. I semifinalen deltok 28 land, noe som var ny rekord. Av disse kvalifiserte de ti beste landene seg til finalen, der fjorten land var forhåndskvalifisert. Både semifinalen og finalen ble dominert av land fra Øst-Europa og Balkan. Dominansen og den etterfølgende kritikken gjorde at EBU innførte to semifinaler fra og med 2008. 